Il-kampanja presidenzjali Franċiża bdiet tirranka bil-mod il-mod hekk kif fl-aħħar jiem bosta figuri politiċi ħabbru l-intenzjoni tagħhom li jikkontestaw l-elezzjoni tas-sena li ġejja. Bħala t-temi prinċipali tagħha din l-elezzjoni mistennija jkollha s-sigurtà nazzjonali u s-sitwazzjoni ekonomika; żewġ aspetti li l-President attwali Francois Hollande bata biex ikkonvinċa dwarhom. Il-legat ta' Hollande Fl-2012 Hollande kien ġie elett bil-wegħda li jindirizza l-problema kbira ta' qgħad li wiret mingħand il-predeċessur tiegħu Nicolas Sarkozy. Huwa kien se jagħmel dan permezz ta' politika li ġġib fi tmiemha l-awsterità tas-snin ta' qabel biex minflokha jkun hemm waħda ta' investiment u tkabbir ekonomiku. Dan kollu kellu jseħħ mingħajr ma jiġu mittiefsa d-drittijiet tal-ħaddiema, li fi Franza jgawdu minn protezzjoni legali kbira. Madankollu, iż-żmien ta' tmexxija ta' Hollande ftit li xejn entużjażma lill-Franċiżi. Oriġinarjament, il-President soċjalist kien ipprova jżid b'mod sostanzjali l-livell ta' tassazzjoni fuq persuni u kumpaniji li għandhom dħul għoli. Dan il-livell ġdid, li f'xi każijiet laħaq il-75%, kellu l-għan li jżid id-dħul tal-Gvern għall-implimentazzjoni tal-proġetti mwiegħda mill-President. Dawn il-flus f'idejn il-Gvern ma waslux għax żdiedet ir-rabja ta' bosta sinjuruni u amministraturi ta' kumpaniji kbar li għeddew li jħallu l-pajjiż jekk din id-deċiżjoni ma tkunx irtirata. Din kienet tkun daqqa ta' ħarta kbira wisq għal ekonomija li f'dak il-perjodu lanqas kienet qiegħda tlaħħaq livell ta' tkabbir ta' 1%. Għaldaqstant, Hollande kellu jabbanduna din ir-riforma u jipprova tattika ġdida. Hawnhekk huwa mar fl-estrem l-ieħor fejn beda kampanja determinata biex idgħajjef il-liġijiet Franċiżi bit-tama li jżid il-flessibbiltà fis-suq tax-xogħol billi, fost l-oħrajn, jagħmilha aktar faċli għall-kumpaniji biex ikeċċu lill-ħaddiema. Din ir-riforma kienet ilha tintalab mill-klassi kummerċjali, però rrabbjat dik tal-ħaddiema li kienet il-bażi prinċipali li minnha l-Partit Soċjalista jikseb l-appoġġ tiegħu. B'hekk, fl-aħħar sentejn Hollande kien fil-pożizzjoni imbarazzanti li jiffaċċja oppożizzjoni kontinwa mill-istess nies u organizzazzjonijiet, prinċiparjament l-unjins illi tellgħuh fil-poter fl-2012. Din l-oppożizzjoni xekklet kemxejn id-determinazzjoni tal-President li qiegħed idaħħal ir-riformi b'mod li mhux qed ikun mgħaġġel biżżejjed biex iqajjem lill-ekonomija fuq saqajha. Allura x'se jagħmel? B'konsegwenza ta' dan kollu Hollande jidher li huwa mexxej li mhu qiegħed jikkuntenta lil ħadd. Fil-fatt, l-aktar stħarriġ riċenti wera li l-livell ta' popolarità tiegħu mhux qiegħed jaqbeż il-15%. Għadu mhuwiex ċar jekk dawk ir-riżultati humiex ħżiena biżżejjed biex jikkonvinċu lill-President Franċiż biex ma jikkontestax l-elezzjoni ġenerali tas-sena d-dieħla. L-aħħar indikazzjoni tal-intenzjonijiet tiegħu kien taha f'Mejju li għadda meta sostna li hu ma kienx se jikkontesta l-elezzjoni presidenzjali jekk ma jirnexxilux jibda jniżżel il-livell ta' qgħad b'mod regolari. Wara diversi snin fit-tmun, il-livell ta' qgħad tela' minn madwar 9% għal ftit aktar minn 10% hekk kif Franza batiet aktar minn bosta pajjiżi oħra biex toħroġ mill-perjodu ta' riċessjoni li beda fl-2008. Madankollu, fit-tieni kwart ta' din is-sena l-qgħad niżel taħt l-10% għall-ewwel darba f'erba' snin. Minkejja li dan huwa pass 'il quddiem, hemm dubji kbar dwar kemm dan l-avvanz se jkun biżżejjed biex jikkonvinċi lill-Franċiżi jbiddlu fehmithom dwar il-president attwali. Hollande kien ippjana li jħabbar l-intenzjonijiet tiegħu sa Diċembru li ġej. Però, il-Partit Soċjalista jidher intenzjonat li jżomm il-bibien kemm jista' jkun miftuħin għal kandidati alternattivi. Fost dawn l-avversarji hemm Arnaud Montebourg li serva bħala l-ewwel ministru għall-ekonomija ta' Hollande bejn l-2012 u l-2014. Huwa kien irriżenja minn din il-kariga hekk kif ma qabilx mad-deċiżjoni tal-President li jabbanduna l-politika soċjalista għal dik aktar favorevoli lejn in-negozji li tajna ħarsa lejha aktar 'il fuq. Kif wieħed jistenna, l-alternattiva li qiegħed jipproponi hija politika ffukata fuq it-tkabbir ekonomiku li toħloq l-impjiegi malajr kemm jista' jkun. Il-pjan tiegħu huwa li jagħmel dan billi jġiegħel lill-banek iżidu l-ammont ta' self li joffru lin-negozji ż-żgħar. Dan bl-għan li jiġi mqajjem negozju lokali li qala' daqqa' ta' ħarta kbira tul is-snin ta' riċessjoni. Jekk huma ma jagħmlux dan, Montebourg sostna li mhu se jiddejjaq xejn jinnazzjonalizza wieħed mill-banek maġġuri Franċiżi. Hawnhekk jidħol aspett ieħor interessanti fost il-prijoritajiet ta' Montebourg hekk kif huwa qal li mhux se jħalli lill-Unjoni Ewropea tostakola l-pjanijiet tiegħu f'isem il-kummerċ ħieles għax huwa tal-fehma li din il-politika liberali għamlet ħsara kbira lil Franza. Ironikament, l-avversarju maġġuri l-ieħor ta' Hollande fuq in-naħa xellugija tal-ispettru politiku huwa personaġġ li jaħsibha kompletament differenti minn Montebourg, jiġifieri Emmanuel Macron. Id-differenza bejn dawn it-tnejn hija tant kbira li, fil-fatt, Hollande għażel lil Macron biex jieħu post Montebourg fit-tmexxija tal-Ministeru għall-Ekonomija fl-2014. Sa dak iż-żmien Macron kien qiegħed iservi bħala wieħed mill-konsulenti prinċipali ta' Hollande dwar l-ekonomija. Huwa fatt magħruf li matul dan il-perjodu Macron kien ippressa lill-kap tal-istat biex jabbanduna l-politika interventista favur waħda liberali. Għaldaqstant, kien naturali għal Hollande li jagħżel lil dan l-individwu bħala s-suċċessur tiegħu. Madankollu, ir-relazzjoni ta' bejn Macron u Hollande birdet mhux ħażin fl-aħħar xhur hekk kif dan tal-ewwel mhux qiegħed ikun sodisfatt bir-ritmu kajman li bih qegħdin jiġu implimentati r-riformi liberali li ppropona. Dan wassal biex, wara diversi snin bħala politiku indipendenti, f'Mejju li għadda Macron ħabbar il-ħolqien ta' partit ġdid bl-isem 'En Marche!'. Bosta interpretaw dan il-pass bħala sinjal tal-intenzjoni tiegħu li jikkontesta l-presidenza għal rasu, però s'issa għadu ma ħabbar xejn b'mod formali. L-isfida mil-lemin Fuq in-naħa l-oħra tal-ispettru politiku hemm l-eks-President Nicolas Sarkozy illi llum il-ġurnata qiegħed imexxi l-partit Les Républicains. Kien Sarkozy stess li ħalla ekonomija f'kundizzjoni xejn tajba fl-2012, stat ta' fatt li wasslitu għat-telfa tal-presidenza fil-konfront ma' Hollande. Madankollu, fl-aħħar xhur il-popolarità tiegħu żdiedet mhux ħażin hekk kif issa hemm bosta li qegħdin iħossu li l-problemi ekonomiċi tal-presidenza tiegħu kienu aktar frott ir-riċessjoni globali milli l-politika li ħaddan. Tant hu hekk li stħarriġ riċenti wera b'mod konsistenti li Sarkozy għandu ċans tajjeb li jikseb aktar voti minn Hollande fl-ewwel rawnd tal-votazzjoni presidenzjali. Avversarju ieħor perikoluż fuq il-lemin huwa l-Front National. Bħalissa l-mexxejja ta' dan il-partit radikali Marine Le Pen qiegħda tiġi kkunsidrata bħala l-favorita biex tgħaddi għat-tieni rawnd flimkien ma' Sarkozy. Minkejja li Le Pen ilha membru tal-Parlament Ewropew għal diversi snin, hija waħda mill-aktar figuri ewroxettiċi prominenti fil-politika Franċiża. Din l-ostilità lejn l-Unjoni wasslitha biex titlob kemm-il darba għal referendum dwar is-sħubija minn din l-organizzazzjoni; miżura li hija tirreferi għalija bħala Frexit. Minn meta ħadet f'idejha t-tmexxija tal-partit fl-2011, il-popolarità tal-Front National żdiedet b'mod regolari hekk kif aktar u aktar Franċiżi qegħdin jarawhom bħala l-unika alternattiva realistika għall-partiti taċ-ċentru. Dan l-appoġġ mhux biss ġej mill-votanti ta' ħsieb lemini, imma anke dawk tax-xellug li kienu ddiżappuntati mit-tmexxija ta' Hollande li, fil-fehma ta' bosta, qiegħed ipoġġi d-direttivi tal-Unjoni Ewropea qabel il-bżonnijiet taċ-ċittadini Franċiżi. Barra minn hekk, il-Front National irnexxielu jikseb is-simpatija ta' bosta Franċiżi għall-politika iebsa tiegħu fil-konfront tal-immigranti, speċjalment dawk ta' fidi Iżlamika, wara d-diversi attakki terroristiċi li seħħew fl-aħħar snin. Deċiżjoni importanti Għaldaqstant, it-triq tal-President Hollande lejn il-kisba ta' mandat elettorali ieħor mhix se tkun faċli hekk kif għandu biċċa xogħol iebsa ferm biex jikkonvinċi lill-votanti li t-tmexxija tiegħu ma komplietx tiggrava s-sitwazzjoni ekonomika u ta' sigurtà prekarja li wiret fl-2012. Kif semmejna aktar qabel, wieħed irid jara jekk din it-triq għat-telgħa hix se tkun biżżejjed biex taqtagħlu qalbu qabel il-kampanja tibda b'mod uffiċjali. Jekk huwa ma jagħmilx dan il-pass hemm ċans tajjeb li jaqsam il-vot xellugi bejnu u figuri bħal Marcon u Montebourg, eventwalità li tista' tiftaħ il-bieb beraħ għal forzi tal-lemin bħall-Front National li jistgħu jieħdu lill-pajjiż f'direzzjoni radikalment differenti minn dik li drajna naraw fix-xena politika Franċiża.